**KAVAND**

02.03.2021

**SELETUSKIRI**

**maaeluministri määruse „Farmis tapetud kodulinnu ja jäneselise liha väikeses koguses käitlemise hügieeninõuded” eelnõu juurde**

**1. Sissejuhatus**

Maaeluministri määruse „Farmis tapetud kodulinnu ja jäneselise liha väikeses koguses käitlemise hügieeninõuded” eelnõu (edaspidi *eelnõu*) on välja töötatud toiduseaduse § 26 lõike 3, Euroopa Parlamendi ja nõukogu määruse (EÜ) nr 853/2004, millega sätestatakse loomset päritolu toidu hügieeni erieeskirjad (ELT L 139, 30.04.2004, lk 55–205), artikli 1 lõike 3 punkti d ja lõike 4 ning Euroopa Parlamendi ja nõukogu määruse (EÜ) nr 852/2004 toiduainete hügieeni kohta (ETL L 139, 30.04.2004, lk 1–54) artikli 13 lõike 3 alusel.

Määruse eelnõu väljatöötamine on peamiselt tingitud vajadusest võimaldada hügieeninõuete paindlikumat rakendamist. Kehtestatakse toidukäitlemisettevõtte ehituse, projektlahenduse ja seadmete kohandatud hügieeninõuded ning loobutakse senisest veterinaarjärelevalveametniku tehtavast tapaeelsest ja tapajärgsest kontrollist loomapidamisettevõttes tapetud kodulinnu ja jäneselise liha väikese koguse käitlemise korral. Kehtiv põllumajandusministri 23. detsembri 2005. a määrus nr 127 „Farmis tapetud kodulindude ja jäneseliste liha väikeses koguses käitlemise hügieeninõuded” tunnistatakse kehtetuks.

Määrusega kehtestatakse toidukäitlemisettevõtte ehituse, projektlahenduse ja seadmete kohandatud hügieeninõuded ning tapahügieeni ja tarnimise nõuded loomapidamisettevõttes (edaspidi *farm*) tapetud kodulinnu ja jäneselise liha väikeste koguste kohta, mida käitleja tarnib otse lõpptarbijale või kohalikku jaekaubandusettevõttesse, kes tarnib selle liha värskena otse lõpptarbijale.

Määruse (EÜ) nr 852/2004 II lisas on toodud hügieeni üldnõuded kõikidele toidukäitlejatele, välja arvatud esmatootjatele. Nimetatud määruse II lisas on sätestatud nõuded toidukäitlemishoonetele, ruumidele ja sisseseadele. Ühesugused nõuded kehtivad nii väikeses kui ka väga suures mahus tootmise korral. Euroopa Liidu määrus on sõnastatud põhimõttel, et nõudeid saab kohaldada erinevas suuruses ettevõtete puhul, kasutades näiteks väljendeid „piisav”, „vajaduse korral”, „kus asjakohane”, „sobivad vahendid”. Määruse kohaselt saab ettevõtte loomisel või hiljem rakendada nõudeid paindlikult. Siiski ei ole Euroopa Liidu määruses ette nähtud kõigi sätete paindlik rakendamine. Määruse (EÜ) 852/2004 artikli 13 lõige 3 annab liikmesriigile võimaluse kohandada sama määruse II lisas sätestatud nõudeid, mis kehtivad ehituse, projektlahenduse ja seadmete kohta. Eelkõige on selline kohaldamine mõeldud väikeettevõtjatele.

Määruse (EÜ) 853/2004 artikli 1 lõike 4 alusel tuleb liikmesriigil kehtestada nõuded tegevuste ja isikute kohta, mis on loetletud sama määruse artikli 1 lõike 3 punktis d, mille järgi ei kohaldata nimetatud määrust farmis tapetud kodulindude ja jäneseliste liha väikeses koguses tarnimisele tootjalt otse lõpptarbijale või kohalikku jaekaubandusettevõttesse, kes tarnib selle liha otse lõpptarbijale.

Eelnõu on ette valmistanud Maaeluministeeriumi toiduohutuse osakonna toidu keemilise ja bioloogilise ohutuse büroo peaspetsialist Katrin Kempi (tel 625 6276; katrin.kempi@agri.ee). Juriidilise ekspertiisi on eelnõule teinud Maaeluministeeriumi õigusosakonna nõunik Diana Rammul (tel 625 6259; diana.rammul@agri.ee) ja keeleliselt toimetas eelnõu sama osakonna peaspetsialist Leeni Kohal (tel 625 6165; leeni.kohal@agri.ee).

**2. Eelnõu sisu ja võrdlev analüüs**

**Eelnõu §-ga 1** sätestatakse farmis tapetud kodulinnu ja jäneselise liha väike kogus, mida tootja müüb või annab muul viisil tasuta või tasu eest üle (edaspidi *tarnimine*) otse tarbijale või tarnib kohalikule jaekaubandusettevõtjale, sealhulgas toitlustusettevõtjale, ning kohandatud ehituse, projektlahenduse ja seadmete hügieeninõudeid.

**Lõike 1 punktiga 1** kehtestatakse käitlemise hügieeninõuded farmis peetud ja tapetud kodulinnu ning jäneselise liha väikese koguse kohta, mida tootja tarnib otse tarbijale või jaekaubandusettevõttesse, sealhulgas toitlustusettevõttesse, mis asub nimetatud farmist kuni 300 kilomeetri kaugusel ning millest tarnitakse see liha otse tarbijale. Kohaliku ulatuse määratlemisel on arvestatud põllumajandusministri 23. detsembri 2005. a määruses nr 127 „Farmis tapetud kodulindude ja jäneseliste liha väikeses koguses käitlemise hügieeninõuded” (edaspidi *määrus nr 127*) sätestatud kohalikku ulatust, Eestimaa Talupidajate Keskliidu esitatud andmetega ning liikmesriikide õigusaktide eelnõude tehnilisest normist teavitamistega (Euroopa Komisjoni tehniliste normide andmebaasi TRIS alusel).

**Lõike 1 punktiga 2** sätestatakse, et eelnõuga kehtestatakse määruse (EÜ) nr 852/2004 II lisaga kohandatud ehituse, projektlahenduse ja seadmete hügieeninõudeid.

**Lõigetes 2 ja 3** selgitatakse eelnõus kasutatavaid mõisteid. Tarbijana käsitatakse Euroopa Parlamendi ja nõukogu määruse (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (ELT L 031, 01.02.2002, lk 1–24), artikli 3 lõikes 18 nimetatud lõpptarbijat. Kodulindude ja jäneseliste lihana käsitatakse määruse (EÜ) nr 853/2004 lisa 1 punktides 1.3 ja 1.4 nimetatud loomade söödavaid osi ning linnurümbana ja jäneselise rümbana käsitatakse sama lisa punktis 1.9 nimetatud rümpa.

**Lõikes 4** sätestatakse tapetud kodulindude ja jäneseliste liha väike kogus. Väike kogus on kuni 170 kodulinnult või kuni 85 jäneseliselt pärinev liha kalendrikuus või mitme liigi peale kokku kuni 170 loomalt pärinev liha kalendrikuus. Väikese koguse määratlemisel on arvestatud määruses nr 127 sätestatud väikeste kogustega, Põllumajandus- ja Toiduametilt saadud andmetega farmis tapetud kodulinnu ja jäneselise liha väikeses koguses käitlemise koguste kohta ning liikmesriikide õigusaktide eelnõude tehnilisest normist teavitamisetega (Euroopa Komisjoni tehniliste normide andmebaasi TRIS alusel).

**Eelnõu §-s 2** sätestatakse käitlemisruumi ehituse, projektlahenduse ja seadmete hügieeninõute paindlik rakendamine farmis tapetud kodulinnu ja jäneselise liha väikeses koguses käitlemisel.

**Lõike 1** kohaselt peab toiduohutuse tagamiseks olema farmis sobilik käitlemisruum kodulinnu ja jäneselise uimastamiseks, veretustamiseks, nülgimiseks ja sulgede kitkumiseks ning eraldi käitlemisruum siseelundite eemaldamiseks ja rümpade nõuetekohaseks töötlemiseks. Rümpade nõuetekohase töötlemise tagamiseks tuleb tagada §-s 4 sätestatud tapahügieeninõuete täitmine

**Lõikega 2** võimaldatakse lõikes 1 loetletud tegevusi teha samas käitlemisruumis eeldusel, et on tagatud ohutu käitlemine. Ohutu käitlemise tagamiseks tuleb arvesse võtta ühekorraga tapetavate kodulindude ja jäneseliste arvu ja käitlemisruumi suurust.

**Lõigetes 3 ja 4** sätestatakse nõuded tööriistade desinfitseerimiseks ja steriliseerimiseks. Tagatud peab olema võimalus desinfitseerida tööriistu kuuma veega, mis on temperatuuril vähemalt 82 °C, või muu meetodiga, millel on samaväärne mõju. Nõude eesmärgiks on tagada, et liha ei saastuks tööriistade, näiteks nugade kasutamisel. Kuna nõude täitmine võib väikekäitlejale olla mitme seadme kasutamise vajaduse tõttu liialt koormav, siis nähakse ette ka võimalus steriliseerida tööriistu väljaspool käitlemisruumi juhul, kui tapmise ajal on tagatud piisav steriliseeritud tööriistade varu.

**Lõigetes 5 ja 6** sätestatakse nõuded liha jahutamis− ja külmutamistingimustele. Liha jahutamiseks peab olema jahutusruum või selleks mõeldud jahutav keskkond. Liha külmutamise korral peavad olema loodud asjakohased tingimused, mis tagavad toidu külmutamisele sätestatud erinõuete täitmise. Liha külmutamisel tuleb lähtuda põllumajandusministri 28. novembri 2014. a määruses nr 114 „Külmutatud toidu käitlemise ja toidualase teabe esitamise nõuded” sätestatud nõuetest.

**Lõigetes 7 ja 8** sätestatakse käitlemisruumis planeerimisega seotud kohandatud hügieeninõuded. Üleriideid ja kaitseriideid võib hoida käitlemisruumis, kui need on käitlemisalast piisavalt eraldatud, ning eraldi riietusruum ei ole nõutud. Sätestatakse võimalus, et käitlemisruumi uks võib avaneda otse õue, kui see on kodulinnu ja jäneselise tapmise ning liha käitlemise ajal suletud.

**Eelnõu §-s 3** sätestatakse käitlemishoone ehituse, projektlahenduse ja seadmete hügieeninõute paindlik rakendamine farmis tapetud kodulinnu ja jäneselise liha väikeses koguses käitlemisel.

**Lõike 1** kohaselt ei pea pakendamis- ja pakkimismaterjalide, samuti puhastus- ja desinfitseerimisvahendite hoidmiseks olema eraldi ruumi, kui neid hoitakse eraldatuna ja välistatud on ristsaastumine. Käitlemisel kasutatavaid vahendeid võib pesta käitlemisruumis, kui seda ei tehta tootmisega samal ajal ristsaastumise vältimiseks.

**Lõike 2** kohaselt võib tualettruum paikneda toidukäitlemishoonest eraldi, eeldusel, et töötajal on võimalik kasutada toidukäitlemishoone läheduses paiknevat tualettruumi.

**Eelnõu §-s 4** sätestatakse tapahügieeninõuded.

**Lõike 1** kohaselt tapetakse kodulind ja jäneseline selleks ette nähtud käitlemisruumis.

**Lõike 2** kohaselt peab tapetav kodulind pärinema karjast, mida on uuritud veterinaarseaduse § 65 lõike 1 kohaselt ja mille uurimise tulemus on negatiivne. *Salmonella* perekonda kuuluvad bakterid võivad põhjustada salmonelloosi, mis on maailmas sagedamini esinev bakteriaalne toidumürgistus. Kodulinnuliha on inimeste salmonelloosi üks peamisi põhjustajaid. Toiduohutuse tagamiseks on oluline, et tarvitusele on võetud asjakohased meetmed, mis tagavad, et turule viidav linnuliha on salmonellavaba.

**Lõike 3** kohaselt uimastatakse kodulind ja jäneseline nõukogu määruse (EÜ) nr 1099/2009 loomade kaitse kohta surmamisel (ELT L 303, 18.11.2009, lk 1–30) I lisas lubatud uimastamismeetodiga. Pärast uimastamist tuleb kodulind ja jäneseline kohe veretustada. Veretustamine peab olema täielik. Kohe pärast veretustamist tuleb kodulind kitkuda ja jäneseline nülgida ning siseelundid, välja arvatud neerud, eemaldada. Siseelundite eemaldamisel tuleb vältida nende vigastamist ning liha saastamist mao ja soolestiku sisuga.

**Lõike 4** kohaselt tuleb loomsed kõrvalsaadused nagu toidukõlbmatu kodulinnu ja jäneselise osa, toidukõlbmatu rümp või rümbaosa ja tapajäätmed koguda kaanega suletavasse selleks ettenähtud nõusse ning viia ruumist välja. Loomseid kõrvalsaadusi käideldakse Euroopa Parlamendi ja nõukogu määruse (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (ELT L 300, 14.11.2009, lk 1–33), nõuete kohaselt.

**Lõigetes 5 ja 6** sätestatakse jahutamise ja külmutamise nõuded. Kodulinnu rümp pestakse enne jahutamist hoolikalt külma veega. Rümba kõhu- ja rinnaõõnt ei tohi täita. Kana- ja broilerirümpa võib jahutada veega või õhkjahutamise teel, ülejäänud kodulindude ja jäneseliste rümpi jahutatakse õhkjahutamise teel. Liha jahutatakse võimalikult kiiresti vähemalt temperatuurini 4 ºC ja hoitakse sellel temperatuuril. Külmutamiseks ettenähtud liha külmutatakse viivitamata sisetemperatuurini −18 ºC.

**Lõigetes 7 ja 8** sätestatakse tootjale kohustus registreerida iga tapmispäeva kohta tapetud looma liik, loomade arv ja tapmise kuupäev. Registreeritud andmeid säilitatakse vähemalt kolm aastat.

**Eelnõu §-s 5** sätestatakse tarnimise hügieeninõuded.

**Lõigetes 1–4** sätestatakse kodulinnu ja jäneselise rümba ja siseelundite tarnimise nõuded. Liha veo ajal tuleb tagada külmaahela katkematus. Külmaahela katkematuse tagamiseks kehtestatakse keeld tarnida liha posti teel. Tarnimisel tuleb täita komisjoni rakendusmääruses (EL) nr 931/2011 loomset päritolu toidu suhtes Euroopa Parlamendi ja nõukogu määrusega (EÜ) nr 178/2002 kehtestatud jälgitavuse nõuete kohta (ELT L 242, 20.09.2011, lk 2‒3) kehtestatud nõudeid. Kodulinnu ja jäneselise liha väikeses koguses käitlemise tõhusama jälgitavuse tagamiseks esitatakse liha tarnimisel jaekaubandusettevõtjale, sealhulgas toitlustusettevõtjale, lisaks loomse toidu jälgitavuse andmetele ka farmi registreerimise number põllumajandusloomade registris ning andmed loomaliigi kohta ja looma tapmise kuupäev.

**Eelnõu §-ga 6** tunnistatakse kehtetuks põllumajandusministri 23. detsembri 2005. a määrus nr 127 „Farmis tapetud kodulindude ja jäneseliste liha väikeses koguses käitlemise hügieeninõuded”.

**3. Eelnõu vastavus Euroopa Liidu õigusele**

Eelnõu on kooskõlas määruse (EÜ) nr 852/2004 ning määruse (EÜ) nr 853/2004 nõuetega.

**4. Määruse mõjud**

Eelnõuga kaasnevad majanduslikud mõjud käitlejale ning mõju riigiasutuse (Põllumajandus- ja Toiduamet, järelevalveasutus) sisemisele töökorraldusele. Määrusega ei kaasne otsest sotsiaalset mõju, sealhulgas mõju tarbija tervisele. Mõningane regionaalne mõju avaldub majandusliku mõju kaudu.

Eelnõu võib mõjutada maaettevõtlust. Muudatuste mõjul lihtsustub uue ettevõtte rajamine. See annab võimaluse luua töökohti oma pereliikmetele ja kohalikele elanikele.

**4.1 Mõju valdkond: mõju majandusele**

**Mõju sihtrühm:**

Farmis tapetud kodulinnu ja jäneselise liha väikeses koguseskäitlejad.

Põllumajandus- ja Toiduameti järelevalveinfosüsteemi ([JVIS](https://jvis.agri.ee/jvis/avalik.html#/toitKaitlemisettevotedparing)) 5. jaanuari 2021. aasta andmetel oli toidukäitlejate üldarv 16 624, neist liha käitlemisega tegeles 114 käitlejat ehk ligikaudu 1% käitlejate üldarvust. Kodulinnu ja jäneselise liha väikeses koguses käitlemisega tegeles 4 käitlejat ehk 0,02% käitlejate üldarvust. 2019. aasta alguses oli 9 käitlejat, kes tegelesid farmis väikeses koguses kodulinnu ja jäneselise tapmisega ja liha tarnimisega. Aasta jooksul lõpetas töö 3 käitlejat ning 2019. aasta lõpus tegutses nimetatud valdkonnas 6 käitlejat. 2020. aasta alguses tegeles farmis kodulinnu ja jäneselise liha väikeses koguses käitlemisega 6 käitlejat, aasta lõpus 4 käitlejat.

**Mõju kirjeldus**

Eelnõuga ei muudeta käitleja vastutust ega kohustusi toiduohutuse tagamisel. Eelnõu mõjutab eelkõige toidu käitlemisega alustavaid käitlejaid. Käitlejale antakse võimalus enne suuremate investeeringute tegemist alustada väiksema tootmismahuga ning leida võimalusi tarnida farmis tapetud kodulinnu ja jäneselise liha väikses koguses. Juba tegutsevale käitlejale lisab käitlemise kavandamisel enam paindlikkust veterinaarjärelevalveametniku tehtavast tapaeelsest ja tapajärgsest kontrollist loobumine võrreldes määrusega nr 127. Selline võimalus on kooskõlas Euroopa Liidu hügieenimäärustega ning loob võrdsed võimalused teiste liikmesriikide käitlejatega. Nii on näiteks Slovakkias, Tšehhis, Belgias ja Portugalis loobutud veterinaarjärelevalveametniku tapaeelsest ja tapajärgsest kontrollist farmis tapetud kodulindude ja jäneseliste liha väikese koguste korral. Ühtlasi toetavad sellise võimaluse kasutamist järelevalve tulemused. Farmis kodulinnu ja jäneselise väikseses koguses käitlejate järelevalve käigus on tuvastatud üksikuid nõuetele mittevastavusi, näiteks viimase kolme aasta jooksul on valdkonnas tegutsevatele käitlejatele tehtud vaid üks ettekirjutus aastas. Lisaks ei ole viimase kolme aasta jooksul tunnistanud veterinaarjärelelevalveametnik liha tapaeelse või tapajärgse kontrolli käigus inimtoiduks kõlbmatuks. Jätkuvalt teostatakse farmis planeeritud järelevalvet. Oodata on, et nimetatud sektoris muutub äritegevus aktiivsemaks ja toidukäitlemissektorisse tehtavad investeeringud suurenevad.

**Ebasoovitavate majanduslike mõjude kaasnemise risk**

Farmis tapetud kodulinnu ja jäneselise liha väikeses koguses käitlemise hügieeninõuete kohandamine ja paindliku rakendamisega kaasnev mõju on positiivse toimega.

**Mõju olulisus**

Mõju ulatus on keskmine, kuna sihtrühmaks olevatele käitlejatele, kes tegelevad farmis tapetud kodulinnu ja jäneselise liha väikeses koguses käitlemisega, ning alustavatele käitlejatele kaasnevad muudatused, kuid nendega ei kaasne eeldatavalt kohanemisraskusi. Farmis tapetud kodulinnu ja jäneselise liha väikeses koguses käitlejate sihtrühm on väike. Kuna mõju sagedus sihtrühmadele on ühekordne, võib mõju hinnata positiivseks ja väheoluliseks.

**4.2. Mõju riigiasutuste ja kohaliku omavalitsuse asutuste töökorraldusele**

**Sihtrühm:** Põllumajandus- ja Toiduamet

Käitlejaid, kes tegelevad farmis tapetud kodulinnu ja jäneselise liha väikeses koguses käitlemisega, kontrollib 11. jaanuari 2021. aasta seisuga 4 järelevalveametnikku.

**Mõju kirjeldus**

Eelnõuga kehtestatakse farmis tapetud kodulinnu ja jäneselise liha käitlemisel ehituse, projektlahenduse ja seadmete kohandatud hügieeninõuded. Tulenevalt käitlejate arvu võimalikust tõusust võib näha ette muudatusi Põllumajandus- ja Toiduameti sisemises töökorralduses ja protseduurides ning ametnike tööülesannete laadis. Farmis tapetud kodulinnu ja jäneselise liha väikeses koguseskäitlejatele hügieeninõuete kehtestamisega seotud muudatuste ühtne rakendamine eeldab ametnike koolitamist. Samuti on vaja täiendada töö- ja juhendmaterjale.

**Ebasoovitavate töökorraldusalaste mõjude kaasnemise risk**

Ebasoovitavate mõjude kaasnemise risk on väike, kuna ka praegu on võimalik kaalutlusõiguse alusel kehtestada teatud hügieeninõudeid toidu käitlemisele paindlikult. Eelnõuga ühtlustatakse hügieeninõuete rakendamist ja tagatakse sarnases olukorras olevate käitlejate võrdne kohtlemine.

**Mõju olulisus**

Mõju ulatus Põllumajandus- ja Toiduametile on keskmine, kuna on vaja koolitada lihahügieeni järelevalveametnikke (umbes 10 inimest) ning korrastada ja valmistada ette töö- ja juhendmaterjale. Mõju sagedus on väike, kuna sisemist töökorraldust muudetakse üks kord. Negatiivne mõju on väike. Organisatsioonilist laadi mõju Põllumajandus- ja Toiduametile võib hinnata pigem väheoluliseks.

Eelnimetatud mõjude ulatus ja sagedus ning sihtrühm ei ole suur ning võimalikud kaasnevad ebasoovitavad mõjud puuduvad. Seega ei ole vaja koostada Vabariigi Valitsuse 22. detsembri 2011. a määruse nr 80 „Hea õigusloome ja normitehnika eeskiri” § 46 lõike 3 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse**

**rakendamise eeldatavad tulud**

Määruse rakendamine ei too endaga kaasa lisategevusi ega -kulutusi riigieelarve vahenditest, samuti ei kaasne määruse rakendamisega tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Määruse eelnõu esitatakse kooskõlastamiseks Sotsiaalministeeriumile ning Majandus- ja Kommunikatsiooniministeeriumile.

Eelnõu esitatakse arvamuse avaldamiseks Põllumajandus- ja Toiduametile, Eesti Linnade ja Valdade Liidule ning järgmistele huvigruppidele: Eesti Toiduainetööstuse Liit, Eesti Kaubandus-Tööstuskoda, Eesti Põllumajandus-Kaubanduskoda, Eesti Hotellide ja Restoranide Liit, Eesti Kaupmeeste Liit, Eestimaa Talupidajate Keskliit, Eesti Mahepõllumajanduse Sihtasutus, Eesti Tõuloomakasvatuse Liit, Eesti Väike- ja Keskmiste Ettevõtjate Assotsiatsioon, MTÜ Eesti Maaturism.

Eelnõu sisaldab toote suhtes kohaldatavat tehnilist normi, millest tuleb teavitada Euroopa Komisjoni ja Euroopa Majanduspiirkonna lepinguriike. Toote nõuetele vastavuse seaduse § 43 ning sama paragrahvi lõike 4 alusel kehtestatud Vabariigi Valitsuse 23. septembri 2010. a määruse nr 14 „Kavandatavast tehnilisest normist, infoühiskonna teenusele kehtestatavast nõudest ja teenuse osutamise nõudest teavitamise kord ning teavitamist koordineeriva asutuse määramine” kohaselt menetletakse tehnilist normi sisaldava õigusakti eelnõu nimetatud korra kohaselt.